“નાનો હતો ત્યારથી રજાના દિવસોમાં હું મારા પિતાજી સાથે ટ્રકમાં જતો.. મારા પિતાજી એક ટ્રાન્સપોર્ટ કંપનીમાં કામ કરતા હતા. ટ્રક લઈને તેઓ મોટા મોટા શહેરોમાં જતા હતા. પાછા વળતી વખતે ઘણીવાર ટ્રાન્સપોર્ટ કંપની તરફથી કોઈ ભાડું ન હોય તો પણ મારા પિતાજી એની મેળે ભાડું શોધી લે અને આવીને કંપનીમાં જમા કરાવી દે..અરે કોઈ મુસાફરને બેસાડયા હોય અને એના પચાસ રૂપિયા આવ્યા હોય તો પણ એ જમા કરાવી દે..હું મોટો થતો ગયો થોડું થોડું સમજતો ગયો..ટ્રાન્સપોર્ટ કંપનીમાં બીજી પણ ટ્રકો હતી.. એમાં પણ ડ્રાઈવર્સ અને કલીનર્સ હતા.. એ વધારાનો પૈસો પોતે હજમ કરી જતા પણ મારા પિતાજીએ આવું કશું કરેલ નહિ.. ટ્રાન્સપોર્ટ કંપનીમાં પિતાજીની એક અલગ જ છાપ હતી.. એ મને એક વાક્ય કહેતા કે બેટા તમે કોઈ પણ જગ્યાએ કામ કરો!! તમારા શેઠને તમે માથે ના પડવા જોઈએ..!! હું આખા મહિનાનો હિસાબ કરું છું તો મને આનંદ થાય છે કે મારો પગાર જે મને મળે છે એના કરતા તો હું વધારે રકમ દર મહીને આવા નાના ભાડા શોધીને કંપનીમાં જમા કરાવું છું!! કંપની માટે તો આ વધારાની રકમ જ છે . કદાચ હું ના જમા કરાવું તો પણ એ મને પગાર તો આપવાની જ છે . હા આને કારણે બીજા ટ્રક ડ્રાઈવરોને હું આંખના કણાની જેમ ખૂંચતો હોઈશ!! પણ મારી નજરમાં હું હમેશા એક વેંત ઉંચો રહું છું!! આવા હતા મારા પિતાજીના વિચારો !! હું દસમાં ધોરણમાં હતો અને એક અકસ્માતમાં મારા પિતાજીનું અવસાન થયું. રાતે એ માલ ભરીને આવતા હતા. સામેથી આવતા પુરપાટ એક ટ્રકે મારા પિતાજીના ટ્રકને ટક્કર મારી અને તેનું ત્યાંજ અવસાન થયું.!! નિયમાનુસાર વીમાના પૈસા આવ્યા.. ટ્રાન્સપોર્ટ કંપનીના માલિક ૧૨ દિવસ સુધી અમારે ત્યાં રોકાયા. મારા પિતાજીની વિધિ પૂરી થઇ એટલે એણે મારા કુટુંબીજનો સમક્ષ કીધું કે મારા પાપા પ્રત્યે એને આજીવન માન રહેશે.. જ્યાં સુધી એમની ટ્રાન્સપોર્ટની કંપની છે ત્યાં સુધી દર માસે એમને જે પગાર મળતો હશે એ જ મળશે!! એમનો પગાર ક્યારેય બંધ નહિ થાય!! આજે પણ મારા પિતાજીનો પગાર દર મહીને મારા ઘરે આવી જાય છે.”